(Kamelije)
<poem>
Cvijeće u vazi kristalnoj sniva:
To bijele su kamelije -
Gle, sjeta njinom bjelinom pliva
K'o duša kakove Ofelije.

O, gdje su ambre njihova daha!
Zar tako rano ishlapiše...
Na žrtveniku našega sevdaha
Sav tamjan svoj ispališe...

I meni, Niđar, sada se čini,
Da shvaćam pjesmicu latica njinih
Gle, kako diskretno šumore:

- Mi dječica smo dalekog luga,
U šapatu nam sva vaša tuga
I vaši svi snovi govore.</poem>

Musa Ćazim Ćatić